MT Il-Ġurnal Uffiċjali tal-Unjoni Ewropea C 199/19

Pubblikazzjoni ta' applikazzjoni għar-reġistrazzjoni skont l-Artikolu 6(2) tar-Regolament tal-Kunsill (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel

2009/C 199/10

Din il-pubblikazzjoni tikkonferixxi d-dritt għal oġġezzjoni għall-applikazzjoni skont l-Artikolu 7 tar-Regolament tal-Kunsill (KE) Nru 510/2006. Id-dikjarazzjonijiet ta' oġġezzjoni għandhom jaslu għand il-Kummissjoni fi żmien sitt xhur mid-data ta' din il-pubblikazzjoni.

SOMMARJU

REGOLAMENT TAL-KUNSILL (KE) Nru 510/2006

“POMMES DES ALPES DE HAUTE DURANCE”

Nru KE: FR-PGI-0005-0498-29.09.2005

DOP ( ) IĠP ( X )

Dan is-sommarju jippreżenta l-elementi ewlenin tal-ispeċifikazzjoni tal-prodott b'finijiet ta’ informazzjoni.

1. Dipartiment responsabbli fl-Istat Membru:

Isem: Institut National des Appellations d’Origine et de la Qualité Indirizz: 51 rue d’Anjou 75008 Paris FRANCE Tel. +33 153898000 Feks +33 142255797 Posta elettronika: info@inao.gouv.fr

2. Grupp:

Isem: Association de Promotion des Fruits des Alpes de Haute Durance Indirizz: Maison de l’Entreprise 11 Allée des Genêts 04200 Sisteron FRANCE Tel. +33 0492331839 Feks +33 0492331838 Posta elettronika: assopromofruits.ahd@freesbee.fr Kompożizzjoni: produtturi/proċessuri ( X ) oħrajn ( )

Produtturi, postijiet fejn jippakkjaw il-frott, kumpaniji

3. Tip ta’ prodott:

Klassi 1.6. Frott, ħaxix u ċereali fl-istat naturali jew ipproċessati.

4. Speċifikazzjonijiet:

(sommarju tal-kundizzjonijiet imsemmija fl-Artikolu 4(2) tar-Regolament (KE) Nru 510/2006)

4.1. Isem:

“Pommes des Alpes de Haute Durance”

4.2. Deskrizzjoni:

Frott frisk (tuffieħ) tal-varjetajiet Golden Delicious u Gala u mutanti tagħhom, li jiddaħħlu fi mħażen imkessħin hekk kif jinqatgħu, maqtugħin misjurin, b'kontenut minimu taz-zokkor garantit (indiċi minimu ta’ temperatura ta' tkessiħ 12-il grad) u sod biżżejjed bi grad minimu li jiżgura li jkun iqarmeċ.

Dan il-grad minimu, espress f'kilos/ċm2, huwa kif ġej:

— Għal Golden: 5 kilos/ċm2 meta l-kulur huwa 3 jew inqas, u 4 kilos/ċm2 meta l-kulur huwa iktar minn 3 skont il-kodiċi uffiċjali tal-kulur tal-Golden ippubblikat mis-Centre technique interprofessionnel des fruits et légumes (CTIFL),

— Għal Gala: 6 kilos/ċm.

Il-kulur tat-tuffieħ kemm meta jinqata’ u meta jinbiegħ, huwa kif ġej:

— Għal Golden Delicious u mutanti, it-tuffieħ huwa ta’ kulur 2 (C3 u C4), 3 (C5 u C6), 4 (C7), skont il-kodiċi uffiċjali tal-kulur tal-golden ippubblikat mis-Centre technique interprofessionnel des fruits et légumes (CTIFL),

— Għal Gala u mutanti, bejn F2 u F4. Intensità tal-kulur aħmar: R2 sa R4 skont il-kodiċi uffiċjali tal-kulur tal-Gala ppubblikat mis-Centre technique interprofessionnel des fruits et légumes (CTIFL), fejn F tikkorrespondi għall-iskala tal-kulur bażiku u R tikkorrespondi għall-intensità tal-kulur aħmar.

4.3. Żona ġeografika:

Il-frott jitkabbar fl-Alpi fil-baċir ta’ fuq tax-xmara Durance, li jikkonsisti minn 6 distretti awtonomi tal-Alpes-de-Haute-Provence u 13-il distrett awtonomi tal-Hautes Alpes li jinstabu f’altitudni ta’ bejn 450 m u 900 m, li huma:

Id-dipartiment ta’ Alpes-de-Haute-Provence: La Motte, Le Lauzet, Seyne, Sisteron, Turriers u Noyers-sur-Jabron.

Id-dipartiment ta’ Hautes-Alpes: Aspres-sur-Büech, Barcillonnette, La Bâtie-Neuve, Chorges, Embrun, Gap, Laragne, Orpierre, Ribiers, Savines, Serres, Tallard u Veynes.

4.4. Prova tal-oriġini:

Il-postijiet kollha fejn jippakkjaw il-frott, approvati taħt l-iskema tal-IĠP, għandhom juru li jistgħu jiżguraw it-traċċabbiltà, permezz ta’:

— identifikazzjoni tal-lott wara li jinqata’,

— l-għarfien tal-oriġini tal-lottijiet ta’ kull palit mibgħuta u ta’ fejn marru,

— assigurazzjoni li lottijiet li ma jikkonformawx mal-ispeċifikazzjonijiet jitneħħew,

— prova tal-oriġini ġeografika, u tal-konformità għar-regoli kollha tal-ispeċifikazzjonijiet għal kull frotta mmarkata bħala IĠP,

— traċċabbiltà tal-oriġini tal-lott, f’każ ta’ ilment.

Dan kollu jintlaħaq jekk:

Il-produtturi huma approvati mill-entità ta’ kontroll wara li jsiru spezzjonijiet fuq l-art tagħhom rigward il-varjetajiet li jitkabbru u l-konformità mal-ispeċifikazzjonijiet. Ir-reġistru tal-produtturi u tal-artijiet approvati jiġi aġġornat u ppubblikat kull sena mill-Organizzazzjonijiet tal-Produtturi (POs) jew il-produtturi nnifishom fil-bidu tal-istaġun tat-tkabbir.

Ittikkettar tal-palits jew kaxxi

It-tikketta fiha l-informazzjoni li ġejja:

— il-produttur,

— il-varjetà,

— id-data tal-qtugħ,

— in-numru tal-biċċa tal-art u eventwalment ta’ kull lott, jekk l-art għandha tinqasam f’bosta lottijiet.

Identifikazzjoni u monitoraġġ tal-lottijiet

Kull lott jista’ jiġi identifikat matul il-katina tal-produzzjoni fi kwalunkwe waqt, bil-bidu u t-tmiem ta’ kull lott immarkat.

Kontroll tal-informazzjoni

Il-postijiet fejn jippakkjaw il-frott jimmaniġġjaw u jżommu informazzjoni dwar id-data tal-konsenja, id-destinazzjoni, id-daqs, il-kategorija u l-piż tal-frott li għandu l-IĠP.

Hekk ukoll għall-informazzjoni dwar l-oriġini (il-produttur, l-art) tal-lottijiet maħżuna, id-data tal-qtugħ, u n-numru tal-maħżen imkessaħ.

4.5. Metodu ta’ produzzjoni:

Il-produtturi jafu sewwa t-tekniki tat-tkabbir u ż-żmien li fih jinqata' l-frott:

— Tekniki tat-tkabbir: — Żabra: iż-żabra ssir biex tiżgura li l-frott jieħu dawl kemm jista’ jkun u li jintgħażlu l-aħjar friegħi biex ikabbru l-frott. Iż-żabra kimika u/jew bl-idejn issir sabiex is-siġra jkollha l-piż li tista’ ġġorr. — Fertilizzazzjoni: L-użu għandu jkun limitat u raġonevoli skont is-saħħa tal-għeruq fil-ġnien tas-siġar tat-tuffieħ. L-użu ta’ kull sena għandu jkun massimu: — għas-siġar tal-għeruq tat-tip 106: 80 unità ta’ nitroġenu, 70 unità ta’ aċidu fosforiku u 140 unità ta’ potassa, — għas-siġar tal-għeruq tat-tip 9: 140 unità ta’ nitroġenu, 70 unità ta’ aċidu fosforiku u 140 unità ta’ potassa. Ma għandux jingħata iktar minn 50 unità ta’ nitroġenu kull applikazzjoni. — Trattamenti fitosanitarji: L-applikazzjoni intensiva u sistematika ta’ prodotti kontra l-parassiti skont programm stabbilit minn qabel hija projbita. — Il-ħsad: It-tuffieħ jinqata’ meta jkun misjur sew, fi stadju li jippermetti li jkompli jsir biex ikun fl-aħjar kundizzjoni meta jasal għand il-konsumatur. Jintuża t-test tal-jodju. It-tuffieħ tal-varjetajiet Golden Delicious u Gala ma jistax jinqata’ qabel ir-raba' stadju (kodiċi tat-test tal-jodju EUROFRU), jiġifieri meta jibda jonqos il-jodju. It-tuffieħ maqtugħ jitpoġġa fil-kesħa malajr u dan ma jistax idum iktar minn sagħtejn wara li jitgħabba għall-ġarr.

4.6. Rabta:

(a) Kundizzjonijiet klimatiċi u tal-ħamrija partikolari u karatteristiċi speċifiċi tal-prodott

Il-kwalità tat-tuffieħ ta’ dan ir-reġjun (kontenut għoli ta’ zokkor, sod u kulur) hija marbut mill-qrib mal-karatteristiċi tal-ambjent tat-tkabbir, u notevolment mal-klima tal-Alpi fil-baċir ta’ fuq tax-xmara Durance, li għandha bħala medja 300 ġurnata ta’ xemx fis-sena. E. Vernet (1933) kiteb illi “une échelle d’altitude très étendue, un sol perméable et irrigable, une luminosité intense, un hiver froid et sec sont les facteurs qui prédestinent le département des Hautes-Alpes à la production fruitière”, (firxa ta’ altitudni varjata, ħamrija permjabbli u irrigabbli, dawl qawwi u xitwa kiesħa u bla xita huma l-fatturi li jagħmlu dan ir-reġjun ideali għall-produzzjoni tal-frott) u jkompli jżid li t-tuffieħ “peuvent y acquérir une saveur et un couleur qui permet de souffrir la comparaison avec les fruits du Tyrol et de la Suisse” (dan iwassal għal tuffieħ b’togħma u kulur li jixbaħ lill-frott tat-Tirol u tal-Iżvizzera).

Ix-xemx iżżid l-ammont taz-zokkor permezz ta’ fotosinteżi aħjar fil-weraq. Id-differenzi kbar fit-temperaturi ta’ bil-lejl u bi nhar, flimkien ma' temperaturi massimi moderati matul il-jum, isostnu l-fotosinteżi, li tgħin fil-kontenut taz-zokkor. Il-frott isir meta t-temperatura tkun relattivament kiesħa u dan iwaqqaf id-degradazzjoni tal-aċidi, waqt li l-varjazzjonijiet kbar fit-temperatura jippermettu li l-frotta ssir safra u ħamra kif ukoll li tkun soda. Barra minn hekk, billi l-iljieli huma friski f’din l-altitudni, l-ammont ta' aċidità malika jiddegrada inqas malajr; dan jippermetti bilanċ ideali ta’ zokkor u aċidità li jippermetti l-preservazzjoni u l-kwalitajiet organolettiċi eċċezzjonali ta’ dan ir-reġjun ġeografiku (togħma, tqarmiċa).

(b) Għarfien u fama

Il-produzzjoni tat-tuffieħ fir-reġjun ta’ fuq tad-Durance, fit-Tramuntana ta’ Sisteron, ilha ssir għal mijiet ta’ snin. Ainsi, E. Vernet (1933) jirreferi għal transazzjoni fl-1358, fejn hemm referenza għal għadd ta’ “les fruits de la terre” (frott tal-art) fejn “les pommes se trouvent placés en tête” (it-tuffieħ huwa mill-iktar importanti). Imbagħad, fil-bidu tas-seklu XIX, it-tuffieħ deher bħala speċjalità taż-żoni muntanjuzi ta’ Provence. Jidher li t-tuffieħ beda jsir magħruf madwar l-1930. Il-ġonna tas-siġar tat-tuffieħ jinsabu l-aktar fuq l-għoljiet u f'żoni żgħar ta' produzzjoni f'altitudni ogħla. Fil-fatt, fil-muntanji, il-frott isir aktar tard fil-ħarifa. Barra minn hekk, il-kundizzjonijiet tax-xitwa jippermettu li l-frott jitħalla barra għall-arja, li fil-bidu kien l-uniku mezz ta’ ħażna. Eżempju ta’ dan f’din iż-żona ġeografika huwa l-baċir ta’ Motte-au-Caire.

Fl-1962, pubblikazzjoni tal-Ministru tal-Agrikoltura bl-isem ta’ “Les Vergers des Hautes-Alpes”, (Il-Ġonna tal-Frott tal-Hautes Alpes) tgħid illi minħabba l-karatteristiċi klimatiċi partikolari spjegati hawn fuq “la qualité de nos fruits, tant au point de vue gustatif qu’au point de vue aspect, a toujours surpris les techniciens et fait l’admiration des consommateurs” (il-kwalità tal-frott tagħna, kemm fl-aspett ta’ togħma kif ukoll ta’ dehra, dejjem saħħret lill-esperti u lill-konsumaturi). Għalhekk, il-kwalitajiet tal-Pommes des Alpes de Haute Durance huma magħrufa kemm minn dawk tas-sengħa u mill-konsumaturi, u kif jenfasizzaw F. Alavoine-Mornas u A. Trimouille (1995), f’dan is-settur ma kienx hemm dubju li kien hemm żona fin-naħa ta’ fuq tax-xmara Durance, fejn kien jitkabbar it-tuffieħ.

Illum, sa mill-1996, l-assoċjazzjoni għall-promozzjoni tal-frott tal-Alpi tan-naħa ta’ fuq tad-Durance u dawk kollha li jippakkjaw jużaw id-denominazzjoni “Pommes des Alpes de Haute Durance” fuq l-imballaġġ kollu u l-ismijiet tal-prodotti, kif ukoll fil-materjal ta' promozzjoni u riklamar.

4.7. Entità ta’ kontroll:

Isem: Ulase Indirizz: ZA de Champgrand. BP 68 26270 Loriol sur Drôme FRANCE Tel. +33 0475611300 Feks +33 0475856212 Posta elettronika: info@ulase.fr

Nru ta’ akkreditazzjoni COFRAC 7-007/97.

4.8. Tikkettar:

Kull kaxxa jew kull frotta individwali mibjugħa lill-konsumatur, għandha t-tikketa tal-kriterji ta’ klassifika tas-suq għat-tuffieħ skont kif definit fir-Regolament (KE) Nru 85/2004 emendat bi (KE) Nru 1238/2005 li jsemmi b'mod partikolari lil min jippakkja u/jew il-fornitur, il-varjetà, il-kategorija, l-identifikazzjoni tal-post fejn il-frott jiġi ppakkjat u n-numru tal-lott.

Kull bidla fit-tikketta trid tiġi approvata mill-Entità li Tiċċertifika.